9000 महिलाएं जेल में,10 लोगों को फांसी; हिजाब विरोधी आंदोलन में 500 प्रदर्शकारियों की मौत
Iran again in hijab due to brutality of Islamic government, 9000 women in jail, इस्लामी सरकार की बर्बरता से ईरान फिर हिजाब में
हिजाब विरोधी आंदोलन के 8 महीने बाद ईरान में फिर कट्टरपंथी ताकतें हावी हो रही है। आंदोलन में पुलिस के जुल्म के चलते 500 प्रदर्शकारियों की मौत हुई है। सरकार ने 17 हजार लोगों को जेल में डाल दिया है। इनमें 9,000 महिलाएं हैं।
इस्लामी सरकार ने मोहरेबेह (खुदा के खिलाफ युद्ध छेड़ने) के आरोप के तहत गिरफ्तारियों को अंजाम दिया है। ईरान की सरकार ने बर्बरता दिखाते हुए आंदोलन में शामिल 10 लोगों को मृत्युदंड दिया है। अब तेहरान में होर्डिंग लगाकर हिजाब पहनने के लिए कहा जा रहा है।
इसके साथ ही लोगों को मैसेज भेजकर हिजाब के नियमों पर अमल करने के लिए धमकाया जा रहा है। अटॉर्नी जनरल जफर मोंटाजेरी ने कहा कि सभी एयरलाइंस भी हिजाब के नियम लागू करें। पुलिस से कहा गया है कि सर्विलांस कैमरा और आर्टिफिशियल इंटेलिजेंस से उन महिलाओं की पहचान करें जो सिर नहीं ढंकतीं।
कट्टरपंथी-सरकार का फरमान, हिजाब तो पहनना ही होगा 
हिजाब के मामले पर मौलवी,कट्टरपंथी और सरकार एक सुर में है। ईरान के सुप्रीम लीडर अयातुल्ला अली खुमैनी ने घोषणा की कि हिजाब को हटाना अस्वीकार्य है। ईरान के राष्ट्रपति इब्राहिम रहीसी ने कहा था कि हिजाब धार्मिक रूप से आवश्यक है। वहीं कट्टरपंथी सांसदों का कहना है कि हिजाब अल्लाह का आदेश है लोगों को इसे मानना ही होगा। इसे नहीं मानने वालों को कड़ी सजा मिलेगी।
प्रदर्शनकारियों के परिजनों पर बेइंतेहा जुल्म
1. तेहरान यूनिवर्सिटी की छात्रा शिरीन ने बताया कि अमीनी आंदोलन के समय उसे गिरफ्तार कर लिया था। उनके परिवार को भी पुलिस का अत्याचार झेलना पड़ा। उनकी बहन, मां और भाई पर भी पुलिस ने अत्याचार किए। परिवार को डराया गया तो शिरीन के पास आंदोलन से दूर रहने के अलावा कोई विकल्प नहीं बचा।
2. ऑस्ट्रेलियाई मूल की ईरानी प्रदर्शनकारी की मां को तेहरान जेल में डाल दिया गया। उनसे ऑस्ट्रेलिया में रहने वाले परिजनों के बारे में पूछताछ की गई। उन्हें अभी जेल में रखा है। वहीं पेशे से वकील नोस हौसेनी ने दावा किया कि उनके एक रिश्तेदार को गिरफ्तार किया गया और उनसे पूछताछ में धमकाया गया।
हिजाब नहीं तो महिलाओं को दुकानों पर सामान नहीं
शॉपिंग मॉल: उत्तरी तेहरान में बने 23 मंजिला ओपल शॉपिंग माॉल को बंद करा दिया गया, क्योंकि वहां बिना हिजाब वाली महिलाओं को अनुमति दी गई थी।
बुक फेयर: इस्फाहान में नेशनल बुक फेयर को बंद करा दिया गया। दुकानदारों को शपथ दिलाई जा रही है कि वे बिना सिर ढकी महिलाओं को सामान नहीं देंगे।
सिनेमा: अभिनेत्री बारान कोसारी अपने करीबी के अंतिम संस्कार में बिना हिजाब पहुंची थीं। उन्हें समन मिला है। उन पर हिजाब कानून तोड़ने का आरोप लगा है।
पब्लिक सर्विस और मेट्रो: मॉरल पुलिस हिजाब नहीं पहनने वाली महिलाओं को सरकारी ऑफिस और मेट्रो रेलवे स्टेशन में घुसने से रोकती हैं। ऐसे मामले बढ़े।
यूनिवर्सिटी: यूनिवर्सिटी में लड़कियों पर दबाव बनाया जा रहा है। सरकारी गार्ड चलती क्लास में जाकर लड़कियों से सिर ढंकने को कहते हैं।